מקורות למסכת הוריות – דף 7

(1) לסיים את המקורות מדף 6 חלק 2

(2) גמרא דף ג: "אמר רבי יונתן" עד המשנה, רש"י, תוס', [תוס' ד: ד"ה או]

רש"י ד: ד"ה ואמר להם טועים אתם, תוס' הרא"ש שם ד"ה הורו ב"ד

רמב"ם שגגות יג:א "וכן אם הורו וידע ... מפני שלא תלו בבית דין", לח"מ שם

רמב"ם פירוש המשנה דף ד: "ונצטרך להסכמתם כולם על ההוראה לאומרו ואם כל עדת ישראל ישגו"

[מרומי שדה דף ד: ד"ה הורו ב"ד וידע אחד מהם]

(3) איך משכחת לן מאה דיינים בסנהדרין?

רמב"ם סנהדרין ט:ג, משל"מ שם

[באר שבע ד"ה מאה שישבו להורות], [פני שלמה ד"ה אמר רבי יונתן "ונראה לי דהא ... אפי' הן מאה"]

ר"ח ד"ה א"ר יוחנן, מאירי ד"ה בית דין זה, מהר"ץ חיות ד"ה מאה שישבו להורות

מרומי שדה ד"ה אמר ר' יונתן, [שו"ת משיב דבר ח"ד סי' ד ד"ה וטעם מאה רבנים]

תומים יח:ג, [רמב"ם סנהדרין יא:ז-ט וראב"ד שם]

(4) משנה ג: וגמרא עד ד. "פטור דהא החזיק בדרך", רש"י, תוס', פסקי רי"ד על הגמרא, [ר"י לוניל]

רמב"ם שגגות יד:ה, ראב"ד וכס"מ שם, [מהר"י קורקוס שם]

בענין שיטת ר"ש – ר"ח ד"ה אמר רב יהודה אמר רב; קרן אורה ד"ה אמר רב יהודה אמר רב "... ור"ש פוטר"

בענין שיטת ר"מ – תוס' רא"ש ד"ה תניא ר"ש פוטר

בענין שיטת ר"א – תוס' רא"ש ד"ה אמר ר' יוחנן

בענין שיטת סומכוס – תוס' רא"ש ד"ה סומכוס אמר תלוי, ר"ח ד"ה א"ר יוסי בר אבין "... ובחזקת מתכפר קאי", קרן אורה ד"ה למה הדבר דומה "וסומכוס ס"ל ..."

מרומי שדה מסכת הוריות דף ג עמוד ב

שם. אמר ר' יונתן מאה שישבו להורות אין חייבין עד שיורו כולן שנא' כו'. דהא דתניא בסנהדרין דף מ"ב א', ר' יוסי אומר כשם שאין מוסיפין על ב"ד של שבעים ואחד כך אין מוסיפין על ב"ד של כ"ג. פירושו שא"צ להוסיף, אלא כל דין שבעולם לצורך אותה שעה נגמר בשבעים ואחד. אבל ודאי אפשר להיתוסף, וכמו שנחלקו ב"ש וב"ה כשהיו ביחד כדאי' בשבת דף י"ז א' והיו למאות, ודלא כהבאר שבע שתמה בזה:

שו"ת משיב דבר חלק ד סימן ד

וטעם מאה רבנים וג' קהלות מג' ארצות נראה שהתקינו שלא להתיר כ"א ע"י הוראה היותר חשובה בישראל שהוא סנה"ג של מאה כדאיתא בהוריות (ב') מאה אנשים שישבו להורות כו' וסנה"ג היה מקובץ מג' ארצות שבא"י יהודה וגליל ועה"י, ולפי דברינו אם היו מאה רבנים מקובצים במק"א ויצא היתר מביניהם יותר טוב ממה שמקבצין דעת כל אחד כשהוא לעצמו, ולא כמש"כ הגאון ח"ס שיהו דוקא מפוזרים כדי להרבות הטורח, ובמח"כ אין נראין דבריו שהרי אין עושה עבירה דליטרח כי היכא דלפרוש כי הא דאיתא ביומא (פ"א) גבי כה"ג, ותו האיך נערך טורח העני שטרח ועקר סיכי' ומשכני' לדלג על ההורים לעשיר שעושה הכל ע"י שליח, אלא הטעם כמש"כ:

תומים סימן יח ס"ק ג

[ג] עד ע"א וכו'. משום דיותר מזה לא מוסיפין דזהו שיעור סנהדרי גדולה, והקשה בספר באר שבע (הוריות ג ב) אם כן איך אמרינן בהוריות דף ג' ע"ב מאה שישבו להורות אינו חייב עד שיורו כולם וכו', היכי משכחת ליה שיש יותר מע"א הא לא עבדינן סנהדרי גדולה במנין יותר מע"א, והניחו בצ"ע, וכן הרב בעל משנה למלך (פ"ט מסנהדרין ה"ג) הניחו בצ"ע. ויש לומר דלפי מה דאמרינן בסנהדרין דף מ' (ע"א) דאם אחד מהתלמידים אמר דיש לו ללמד זכות מעלין אותו ומושיבין אותו ביניהם ולא היה יורד משם כל היום כולו, ואם כן כל אותו היום יש לו דיעה בהוראה כסנהדרין, ומכל שכן ביש ממש בדבריו דאין יורד משם לעולם, וכי ישב שם כאלם לא יפתח פיו ודאי דיש לו דיעה כאחד מהם לומר דעתו הנראה, ולא בשבילו יאמרו לאחד מב"ד של ע"א רד, ואם כן הרי כאן תוספות במנין הוראה, ואם שלשים תלמידים אמרו כן אף הם אינם יורדים, והרי כאן בסנהדרין מאה המורים ובאים, ושפיר אמרינן מאה שישבו להורות דבכה"ג מצינו מאה שמורים וכן יותר ולק"מ.

באר שבע מסכת הוריות דף ג עמוד ב

מאה שישבו להורות. קשה בעיני טובא, הלא הדין מעיקרא ליתא, כי אי אפשר שישבו מאה להורות ולא אפילו אחד יותר מהסנהדרין המיוחדים שהם אחד ושבעים, מפני שאסור להוסיף ממנין בית דין של משה רבינו, דאם לא כן קשה למאי נפקא מינה פליגי רבנן ורבי יהודה בריש פרק קמא דסנהדרין (ב, ב) במנין סנהדרי גדולה, דרבנן אמרו שהם של אחד ושבעים שנאמר (במדבר יא, טז) אספה לי שבעים איש מזקני ישראל ומשה על גביהם, ורבי יהודה אומר שבעים. ואי אפשר לומר דדוקא לפחות פליגי, אבל למעלה משבעים אין להם שעור ואפילו מאה יכולין לישב להורות, אם הסנהדרין עצמן רוצין למחול על כבודם ומבקשים להוסיף עליהם דיינים. דהא ליתא, דשלשה תשובות יש בדבר, חדא דהא רבנן וגם רבי יהודה ילפי מנין הסנהדרי גדולה ממנין בית דין של משה רבינו כמו שנתבאר, ואלו בית דין של משה רבינו בודאי לא היה רשאי אפילו משה רבינו עצמו להוסיף בשום פנים יותר ממנין אחד ושבעים, דהא מנין בית דינו גזירת הכתוב הוא כדכתיב אספה לי שבעים איש, וכן אמרו בהדיא בסוף פרק קמא דסנהדרין (יז, א) שבשעה שאמר לו הקדוש ברוך הוא למשה אספה לי שבעים איש מזקני ישראל, אמר משה כיצד אעשה אברור ששה מכל שבט ושבט נמצאו שנים יתרים כו', אם כן הוא הדין מנין סנהדרי גדולה כיון שהן עומדין תחת בית דין של משה רבינו בעינן דומיא דמשה רבינו, שאפילו הסנהדרין עצמן אינן רשאין להוסיף דיינים עליהם בשום פנים, מפני שזה המנין גזרת הכתוב הוא כמו שנתבאר. ועוד דהא אמרינן בהדיא בריש פרק קמא דסנהדרין (ג, ב) אספה לי שבעים איש אמר רחמנא משעת אסיפה שבעים ולא יותר:

ועוד דהא גדולה מזאת תניא בסנהדרין סוף פרק היו בודקין (מב, א) רבי יוסי אומר כשם שאין מוסיפין על בית דין של אחד ושבעים כך אין מוסיפין על בית דין של עשרים ושלשה, ואף על גב דלית הלכתא כוותיה בבית דין של עשרים ושלשה, מיהו בבית דין של אחד ושבעים משמע דכולי עלמא מודו מדקאמר כשם שאין מוסיפין. ועוד מדקתני במתניתין בפרק הנזכר (שם מ, א) עד כמה מוסיפין עד אחד ושבעים, משמע דאין מוסיפין משם ולמעלה. והשתא כיון דאסור להוסיף עליהם אפילו אם נפל מחלוקת ביניהם והם שקולין וצריך הדין להיות תלוי ועומד באויר, וזהו בודאי מהטעם שפירשתי מפני דהאי מניינא גזרת הכתוב הוא, כל שכן שאסור להוסיף עליהם לכתחלה, אם כן היאך אמר רבי יוחנן מאה שישבו להורות דמשמע שישבו בפעם אחת. ואפילו אי תימא דרבי יוחנן בא לאשמועינן חדוש זה, דאף על גב דאסור לישב להורות יותר מאחד ושבעים, מכל מקום אם עברו וישבו מאה להורות אין חייבין עד שיורו כולן. וכן דייק הלשון שישבו דמשמע בדיעבד ולא נקט שיושבין, כדאמר רבי יהושע לקמן בשמעתין (עמוד ב') עשרה שיושבין בדין כו'. אכתי קשה טובא מנא ליה חדוש זה, דהא תיבת ישגו דכתיב בקרא (ויקרא ד, יג), לא מיירי כלל בשגגת ישיבת מנין הסנהדרין אלא בשגגת הוראה עצמה, וגם תיבת עדת דכתיב בקרא לא מיירי אלא בעדה המיוחדת דהיינו הסנהדרי גדולה, כדאמרו בהדיא בספרא (דיבורא דחטאות פ"ד) ולקמן בפרקין (ד, ב), וממילא (לא) ידענו דתיבת כל נמי לא מיירי אלא דוקא בעדה המיוחדת, אם כן מנא ליה לרבי יוחנן לפרש תיבת כל אפילו הם מאה, מה דלא כתיבא ולא רמיזא כלל בקרא. ועוד למה לא אמר חדושו על קו הדין אין בית דין חייבין עד שיורו כולם, שנאמר ואם כל עדת ישראל ישגו, עד שישגו כולם דהיינו הסנהדרין המיוחדין, והוה נמי חדוש לאפוקי מדעת המקשן שדקדק משתי משניות דמייתי בסמוך דלא בעינן שיורו כולן אפילו הסנהדרין המיוחדין, וכן מסיק הגמרא. וצריך עיון היטב:

פסקי רי"ד מסכת הוריות גמרא דף ג עמוד ב

מתני'. הורו בית דין וידעו שטעו כול'. אמ' רב יהודה אמ' רב אומ' היה ר' שמע' כל הוראה שפשטה ברוב ציבור והלך היחי' ועשה אינו חייב אלא עד שתפשוט הוראה ברוב ציבור שידעו שחזרו בהוראתן.

תניא ר' שמעון פוטר, ר' מאיר מחייב, ר' אלעזר אומ' ספק, סומכוס אומ' תלוי. קשיא לי אמאי פליגי תנאי בהא מילתא דמר אמ' לא שמע, ומר מספקא ליה, ור' מאיר אמרי' לקמ' דמחייב חטאת דודאי שמע, נישייליה אי שמע אי לא שמע, וכפום מאי דקים ליה אנפשיה הכי לייתי, או חטאת או אשם תלוי או שיהא פטור לגמרי. ויש לומ' דכולהו פליגי היכא דאמ' לא שמעתי שחזרו בהן ובהוראתן סמכתי, דר' שמע' סבר כיון דאמ' לא שמעתי הוה ליה יחיד שעשה בהוראת בית דין, שאע"פ שחזרו בהן בית דין כיון שזה לא שמע פטו' הוא. ור' מאיר סבר אף על גב דלא שמע חייב חטאת, דכיון דחזרו בהן בטלה הוראתן והוה ליה כיחיד שעשה בשיגגת עצמו וסבור מותר הוא. ור' אלעזר הוא דן הוראה זו בספק, כיון שאיפשר שישמע שחזרו בהן ואף על פי שזה לא שמע דינו כמי שמתחייב חטאת בספק שמביא אשם תלוי. סומכוס אומ' תלוי, מאי איכא בין סומכוס לר' אלעזר, א"ר יוחנן אשם תלוי איכא ביניהו. פי' ר' אלעזר דקרי ליה ספק מחייב ליה אשם תלוי, כדין האוכל ספק חלב, וסומכוס דקרי ליה תלוי פוטרו אף מאשם תלוי, דהתם איתחזק איסורא הכא לא איתחזק איסורא, וזהו תלוי שתולין לפוטרו דילמ' לא שמע שחזרו בהם.

אמ' לו בן עזאי כול'. שפיר קאמ' ליה ר' עקיב' לבן עזאי, אמ' רבא החזיק בדרך איכא ביניהו, לבן עזאי הא איתיה במתא וחייב, לר' עקיבה פטור דהא החזיק בדרך.

קרן אורה מסכת הוריות דף ג עמוד ב

שם אמר רב יהודה אמר רב מ"ט דר"ש הואיל וברשות עשה. א"ד כו' אומר היה ר"ש כל הוראה שיצאה ברוב צבור יחיד העושה אותה פטור. נראה לפרש דהני תרי לישני דרב פליגי אליבא דר"ש. ללישנא קמא טעמיה דר"ש הואיל וברשות ב"ד עשה, והוי כיחיד שעשה בהוראת ב"ד דפטור. ולאידך לישנא ס"ל לר"ש דיחיד שעשה כו' חייב. והכא פטור משום שיצאה ההוראה ברוב צבור, ולא היה צריך לשאול כלל. וכל יחיד העושה אחר שיצתה ברוב צבור פטור. והיינו דקאמר שלא נתנה הוראה כו'. לאפוקי היכא דכבר נתפשטה ברוב צבור תו אין צריך להוראה. ופטור הוא. ובכלל ציבור יחשב. וכמו שהם פטורים כן גם היחיד פטור. ולפי האי לישנא סברת ר"מ ור"ש הפוכים. ר"מ פוטר יחיד שעשה כו' ור"ש מחייב. ובעושה אחר חזרת ב"ד ר"מ מחייב ור"ש פוטר...

קרן אורה מסכת הוריות דף ד עמוד א

... וסומכוס ס"ל דהוי כספק נתכפר, והיינו משום דלא אשכח אינש דלישייליה. להכי הספק הוא אם נתכפר בכלל הציבור או לא. ומש"ה פטור מאשם תלוי, כמו כל ספק בכפרה. והיינו דאמר סומכוס תלוי, היינו דתלויה כפרתו, ולא נודע אם נתכפר אם לא. ודו"ק.